Patronii grupului de firme Filadelfia din Bistrița au fost trimiși în judecată luna trecută de procurorii DIICOT Alba. Sapte persoane cu funcții de conducere în două societăți cu obiect de activitate transportul intern și internațional de persoane sunt acuzate de constituirea unui grup infracțional organizat și evaziune fiscală. Compania bistrițeană a fost monitorizată de mai mulți ani de procurorii DIICOT Alba u cele două firme, Filadelfia și Tabita Tour, desfășoară activități și pe teritoriul județului Suceava, în special în zona Rădăuți, familia Sighiartău având de asemenea numeroase interese de business și interesante legături politice în județul nostru. Filadelfia Group contestă acuzațiile aduse de procurori și acuză “grave vicii de procedură în dosarul DIICOT”

Luna trecută, după mai bine de 6 ani de anchetă, Ioan Eugen Sighiartău, Gavril Sighiartău, Gelu Petrică Sighiartău, Gavril Sighiartău jr., Tabita Mihaela Ani, Leia Eugenia Coman, toți asociați în grupul de firme Filadelfia, precum și Ionela Cristina Sighiartău au fost trimiși în judecată de procurorii DIICOT Alba, pentru constituire de grup infracțional organizat. Dosarul a fost înregistrat pe rolul Tribunalului Alba, în data de 2 iulie, și urmează să fie verificat în camera preliminară, informează gazetadebistrita.ro.

Ministerul Finanțelor Publice, Agenția Națională de Administrare Fiscală și Direcția Generală Juridică s-au constituit părți civile în acest proces. Tabita Tour SRL, Filadelfia SRL și Plus Filadelfia Autoservice, firme care fac parte din grupul Filadelfia, sunt părți responsabile civilmente.

Compania bistrițeană a fost monitorizată de mai mulți ani de procurorii DIICOT Alba, asupra acesteia planând suspiciuni de evaziune fiscală.

În septembrie 2013, procurorii DIICOT Alba au descins la Bistrița și au efectuat o serie de percheziții la sediul firmei de transport bistrițene Filadelfia, dar și la domiciliile administratorilor acesteia, Gavril Sighiartău și Ioan Eugen Sighiartău.

Scandalul a izbucnit însă șapte luni mai devreme, în martie 2013, când directorul de vânzări pe zona sud al societății Tabita Tour, care face parte din grupul Filadelfia, Romulus Dumitrescu, din Vâlcea, a fost arestat preventiv la propunerea DIICOT Alba Iulia pentru trafic de minori. În același dosar a mai fost arestat preventiv Mihai Claudiu Uveges din Brașov, șofer la aceeași firmă. Un alt inculpat, șofer și el, a fost cercetat în libertate după ce a fost de acord să coopereze cu anchetatorii. O a treia persoană ­ares­tată a fost o femeie din Galați, Luminița Magheru, în timp ce mama acesteia – Viorica Vieru, în vârstă de 71 de ani la acea vreme, a fost cercetată în libertate. Romulus Dumitrescu, Mihai Claudiu Uveges, Luminița Magheru și Viorica Vieru au fost acuzați și anchetați pentru că ar fi racolat minore și le-ar fi transportat în Spania, în scopul practicării prostituției.

În 2014, Romulus Dumitrescu, Mihai Claudiu Uveges, Victoria Vieru și Luminița Magheru au fost trimiși în judecată de procurorii DIICOT Alba, pentru trafic de minori. Doi ani mai târziu, Romulus Dumitrescu și Mihai Claudiu Uveges au fost achitați, în timp ce Luminița Magheru a fost condamnată definitiv la 10 ani de închisoare, iar Viorica Vieru a primit 3 ani de închisoare cu suspendare.

Revenind la compania bistrițeană, după des­cinderile din 2013 de la sediile din Bistrița și Şintereag, procurorii DIICOT Alba au solictat judecătorilor de la Tribunalul Alba arestarea preventivă a lui Ioan Eugen Sighiartău, Gavril Sighiartău, solicitare care a fost respinsă.

Aceiași procurori au încercat să îl trimită după gratii pe Ioan Eugen Sighiartău și în 2016, însă cererea de arestare preventivă a fost respinsă de magistrații Tribunalului Alba, mai informează gazetadebistrita.ro.

Filadelfia Group contestă acuzațiile aduse de procurori și acuză “grave vicii de procedură în dosarul DIICOT”

”Filadelfia Group contestă acuzațiile aduse de procurori cu privire la presupuse infracțiuni economice în cadrul diviziei de coletărie Tabita Tour. Dosarul urmărit în prezent de DIICOT Alba este marcat de grave vicii de procedură. Celor acuzați nu li s-a permis să efectueze expertize care ar fi putut arăta adevărul, iar concluziile procurorilor au fost repetat infirmate de instanțe”, se arată într-un comunicat al Filadelfia Group prezentat pe site-ul bistrițean timponline.ro.

”Filadelfia Group acuză grave nereguli în administrarea probelor în dosarul prin care admi­nistratorii uneia dintre companiile din grup, Tabita Tour, au fost trimiși în judecată pentru presupuse infracțiuni economice. Filadelfia Group a cerut procurorilor DIICOT Alba, în mod repetat, să încuviințeze efectuarea unei expertize financiar-contabile, care ar fi putut demonstra nevinovăția celor acuzați, însă acest drept a fost refuzat de două ori de organele de urmărire penale. „Vom întreprinde toate măsurile pentru a ne apăra cauza, protejând în același timp activitățile din Filadelfia Group și ­ima­ginea grupului împotriva celor rău intenționați. Vom comunica în continuare deschis și transpa­rent cu autoritățile și presa, fiind convinși că doar o judecată dreaptă ne este favorabilă!”, spune Ioan Sighiartău, manager general Filadelfia Group.

Compania va contesta dosarul în camera preliminară, unde va demonstra viciile de procedură comise pe tot parcursul acestui dosar. În ciuda faptului că, din 2012 încoace, instanțele de judecată au respins foarte multe dintre actele de procedură întocmite de procurori, deși judecătorii au constatat că nu există nici măcar probe suficiente pentru o arestare preventivă, deși diverse sesizări primite de procurori au fost infirmate chiar de cercetările acestora, DIICOT Alba a luat în mod inexplicabil decizia de a continua urmărirea penală.

De precizat că în acest dosar este implicată divizia de coletărie din cadrul Tabita Tour; activitatea în toate celelalte companii din grup funcționează normal și nu va fi afectată, indife­rent de rezultatele procesului. De asemenea, singurele persoane implicate de procurori în acest dosar sunt cele care au avut rolul de administrator și implicare în activitatea de coletărie. Au fost clasați din dosar directorul economic din acea perioadă, doamna Monica Baran, și directorul IT, domnul Măgerușan Daniel” se arată în comunicatul prezentat de site-ul menționat.

Filadelfia este un grup bistrițean de firme deținut de familia Sighiartău cu activități în domeniile transport rutier de persoane, intern și internațional (Tabita Tour), turism (Filadelfia Turism), asigurări (DirektAsig), transport de marfă (Filadelfia Marfă) și construcții (Filadelfia Construcții).

Transportatorul Tabita Tour a finalizat anul trecut cu afaceri de 72,4 milioane de lei (15 ­mi­lioane de euro), în creștere cu 7% față de anul anterior, potrivit datelor de la Ministerul de Finanțe. Per total, cifra de afaceri Filadelfia Group în 2018 a fost 44 milioane euro.

Trebuie precizat faptul că cele două firme, Filadelfia și Tabita Tour, desfășoară activități și pe teritoriul județului Suceava, în special în zona Rădăuți, familia Sighiartău având de asemenea numeroase interese de business și interesante legături politice în județul nostru.